จับตา RBF ไตรมาส 4 กำไรฟื้น รับไฮซีซั่น-ปรับราคาขึ้น โบรกชูเป้า 14 บ.
โบรกชี้กำไร RBF  ไตรมาส 4 ฟื้น อานิสงส์ไฮซีซั่น และการทยอยปรับขึ้นราคากับลูกค้าได้มากขึ้น แนะนำราคาเป้าหมาย 14 บ.
โบรกชี้กำไร RBF  ไตรมาส 4 ฟื้น อานิสงส์ไฮซีซั่น และการทยอยปรับขึ้นราคากับลูกค้าได้มากขึ้น แนะนำราคาเป้าหมาย 14 บ.
31 ต.ค. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์วันนี้ (31 ต.ค.65) โดยประเมินบริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ว่า คาดกำไรสุทธิไตรมาส 3/65 อยู่ที่ 117 ล้านบาท เติบโต 1.90% จากไตรมาสก่อน แต่ลดลง 12.10% จากงวดเดียวกันของปีก่อน เป็นการฟื้นตัวช้ากว่าที่เคยคาดถือเป็นกำไรที่ยังไม่สดใสนัก ซึ่งรายได้รวมยังทยอยฟื้นตัวตามภาวะเศรษฐกิจ โดยยังเติบโตดีในกลุ่ม Food Coating จากอุตสาหกรรมไก่ส่งออกที่เติบโตได้ดี
ขณะที่กลุ่มวัตถุดิบแต่งกลิ่นและสียังฟื้นช้า ทำให้ภาพรวม Product Mix ยังถูกหนุนด้วยกลุ่ม Food Coating นอกจากนี้ยังอยู่ระหว่างทยอยปรับขึ้นราคาสินค้ากับลูกค้า เพื่อให้สะท้อนกับต้นทุนวัตถุดิบที่ปรับขึ้นมาแล้วตั้งแต่ช่วงก่อนหน้า จึงคาดอัตรากำไรขั้นต้นจะทรงตัวต่ำใกล้เคียงไตรมาส 2/65 ที่ระดับ 34.50% และยังต่ำกว่า 38.80% ในไตรมาส 3/64 และต่ำกว่าที่เคยคาดไว้ 35%-36% ขณะที่คาดสัดส่วน SG&amp;A to Sales จะอ่อนลงเล็กน้อยจากไตรมาสก่อนและปีก่อนอยู่ที่ราว 19%
ทั้งนี้หากกำไรไตรมาส 3/65 เป็นไปตามคาด บริษัทจะมีกำไรสุทธิงวด 9 เดือนแรกปี 65 อยู่ที่ 396 ล้านบาท เติบโต 25% จากงวดเดียวกันของปีก่อน หากไม่รวมรายการพิเศษในไตรมาส 1/65 คาดมีกำไรปกติงวด 9 เดือนแรกปี 65 อยู่ที่ 377 ล้านบาท ลดลง 1.5% จากงวดเดียวกันของปีก่อน คิดเป็นเพียง 64% ของประมาณการกำไรเดิมของทางฝ่ายวิจัย
สำหรับแนวโน้มกำไรไตรมาส 4/65 น่าจะทยอยฟื้นตัวได้มากขึ้น ตามปัจจัยฤดูกาลและคาดได้เห็นผลบวกของการทยอยปรับขึ้นราคากับลูกค้าได้มากขึ้น รวมถึงทางฝ่ายวิจัยเริ่มเห็นผู้ประกอบการอาหารเครื่องดื่มมีการออกสินค้าใหม่มากขึ้นในไตรมาส 4/65 น่าจะช่วยหนุนรายได้กลุ่มวัตถุแต่งกลิ่นและสี และจะส่งผลบวกต่ออัตรากำไรขั้นต้นอีกครั้ง อย่างไรก็ตามแนวโน้มกำไรไตรมาส 3/65 ที่ฟื้นช้ากว่าคาด ทางฝ่ายวิจัยจึงปรับลดกำไรปกติปี 65 ลง 12.2% เป็น 519 ล้านบาท เติบโต 9.30% จากงวดเดียวกันของปีก่อน
นอกจากนี้บริษัทอยู่ระหว่างพัฒนา 2 โปรเจกต์สำคัญคือ 1.การขยายตลาดอินเดียร่วมกับพันธมิตร Avanti ผู้ประกอบการอาหารทะเลรายใหญ่ในอินเดีย (เป็นบริษัทร่วมของ TU) โดยเริ่มมีการขายสินค้าไปในอินเดียตั้งแต่ไตรมาส 3/65 ที่ผ่านมา คาดเห็นรายได้เติบโตอย่างมีนัยสำคัญในปี 66-67 และอยู่ระหว่างพิจารณาสร้างโรงงานฐานการผลิตในอินเดียในระยะถัดไปด้วย และ 2.อยู่ระหว่างเจรจากับลูกค้าใหม่ในต่างประเทศ โดยเป็นการขยายสินค้ากลุ่มวัตถุแต่งกลิ่นและสี ซึ่งเป็นกลุ่มที่อัตรากำไรสูง คาดได้เห็นความชัดเจนในไตรมาส 1/66 เป็นต้นไป
โดยทางฝ่ายวิจัยยังคงประมาณการกำไรปกติปี 66-67 ไว้ตามเดิมที่ 776 ล้านบาท เติบโต 49.40% จากงวดเดียวกันของปีก่อน และ 933 ล้านบาท เติบโต 20.20% จากงวดเดียวกันของปีก่อน ตามลำดับ และคงราคาเป้าหมายปี 66 ที่ 14 บาท (อิง PE เดิม 35 เท่า)